
Upute za Natječaj za mobilnost nastavnog i nenastavnog osoblja u okviru
programa Erasmus+ u natječajnoj godini 2022.

SVRHA MOBILNOSTI[footnoteRef:1] [1:   U programu Erasmus+ konferencije više nisu prihvatljiva aktivnost. Za prihvatljivost aktivnosti, nije
bitna uloga osobe (govornik ili ne), već cilj samog događaja. Cilj je učenje novih i inovativnih metoda
učenja i podučavanja, stoga konferencija ili bilo koji drugi oblici aktivnosti usmjereni na specifično
područje nisu prihvatljivi.] 


1. Podučavanje (nastavno osoblje)

2. Osposobljavanje (nastavno i nenastavno osoblje) može uključivati nekoliko vrsta
aktivnosti:
- pohađanje strukturiranog tečaja/radionice stručnog usavršavanja u organizaciji inozemne visokoobrazovne ustanove; npr.: osiguranje kvalitete u visokom obrazovanju, provedba programa Erasmus+, poboljšanje organizacijskih i komunikacijskih sposobnosti djelatnika i sve ostalo što pridonosi poboljšanju vještina, znanja/kompetencija potrebnih za obavljanje poslova u okviru postojećeg radnog mjesta
- rad prema modelu job-shadowing, tj. praćenja rada kolega na inozemnoj ustanovi pri obavljanju njihovih stručnih aktivnosti
- jezični trening usmjeren na profesionalne potrebe sudionika

Europska komisija stavlja naglasak na mobilnost nastavnog osoblja u svrhu osposobljavanja koja će omogućiti razvoj pedagoških vještina i vještina stvaranja kurikuluma. Stoga je u Mobility agreement for Training dodano pitanje koje korisniku omogućava detaljnije opisati kako će mobilnost utjecati na razvijanje ovih vještina (primjenjivo samo za nastavno osoblje).

3. Podučavanje (za nenastavno osoblje iz inozemnih tvrtki)
Prijavu za ovu vrstu mobilnosti podnosi Arca akoželi ugostiti predavača, osim osnovnih dokumenata, uz prijavu je potrebno priložiti i Pozivno pismo u kojem je iskazan interes Arce i koje potpisuje osoba koja poziva inozemnog predavača.
Za ovu aktivnost minimalno trajanje je 1 dan, a minimalan broj sati predavanja nije propisan.

Prihvatljivi sudionici za ovu aktivnost: osoblje iz inozemnih tvrtki pozvano na aktivnost podučavanja, iz bilo koje tvrtke/poduzeća koje djeluje u zemlji sudionici u programu, javne ili privatne organizacije (koja nema Povelju Erasmus za visoko obrazovanje) koja djeluje na tržištu rada ili u područjima obrazovanja, osposobljavanja i mladih uključujući zaposlene doktorande).

4. Kombinirana mobilnost podučavanje/osposobljavanje 
- u kombiniranoj mobilnosti podučavanje/osposobljavanje smanjuje se broj obveznih sati na 4 sata/tjedan, a popunjava se Ugovor o podučavanju (Teaching Agreement) te mora postojati potpisan Erasmus+ među-institucijski sporazum - za nastavno osoblje koje prijavljuje mobilnost u svrhu osposobljavanja i za kombiniranu mobilnost podučavanje/osposobljavanje naglasak je na razvijanju pedagoških vještina i vještina stvaranja kurikuluma 

5. Blended mobilnost 
- riječ je o kombinaciji razdoblja fizičke mobilnosti s virtualnom mobilnošću Nastavno i nenastavno osoblje smije započeti svoju aktivnost virtualno na način na koji to organizira prihvatna ustanova/organizacija, no očekuje se da mobilnost nastave i fizički u trenutku kada to epidemiološka situacija dopusti. Sudionik dobiva financijsku potporu (individualnu potporu i Distance Band za put) samo ako je bilo fizičke mobilnosti u minimalnom trajanju. 

6. Virtualna mobilnost 
- podrazumijeva aktivnosti učenja, podučavanja i osposobljavanja koje se u potpunosti izvode u online okruženju.

[bookmark: _GoBack]Mobilnost u svrhu podučavanja je moguće ostvariti na visokoobrazovnim ustanovama s kojima Veleučilište Arca ima potpisan Erasmus+ bilateralni sporazum. Popis sporazuma nalazi se u Vezanim dokumentima Natječaja. 

Mobilnost u svrhu osposobljavanja moguće je ostvariti i na ustanovama s kojima Veleučilište Arca nema potpisani Erasmus+ sporazum, uz jedan od sljedećih uvjeta: 
• Prihvatna ustanova je nositeljica Erasmus povelje za visoko obrazovanje (Erasmus Charter for Higher Education) 
• U slučaju da se osposobljavanje planira na ustanovi koja nema status visokoobrazovne ustanove, tada se odnos između člana osoblja i ustanove definira individualnim planom rada. 
Za dolaznu mobilnost osoblja iz inozemne tvrtke/trgovačkih društava u svrhu podučavanja nije potrebno sklopiti Erasmus+ sporazum. 

TRAJANJE MOBILNOSTI 

U svrhu podučavanja najkraće trajanje mobilnosti je 2 dana, a najduže 60 dana, uz obvezu održavanja najmanje 8 sati nastave tjedno. 

U svrhu osposobljavanja najkraće trajanje mobilnosti je 2 dana, a najduže 60 dana. 

U svrhu kombinirane mobilnosti podučavanje/osposobljavanje najkraće trajanje mobilnosti je 2 dana, a najduže 60 dana, uz obvezu održavanja najmanje 4 sata nastave tjedno. 

Za dolaznu mobilnost osoblja aktivnost inozemne tvrtke/trgovačkih društava u svrhu podučavanja minimalno trajanje je 1 dan, a minimalan broj sati predavanja nije propisan. 

Mobilnost se mora održati u kontinuitetu. Ako predloženi datumi mobilnosti uključuju dane vikenda, isti moraju biti pokriveni aktivnostima u Mobility Agreementu kako bi mogli biti financirani. Na trajanje mobilnosti u radnim danima može se zatražiti još najviše 2 dana namijenjena putovanju od i do destinacije mobilnosti. Zatraženi broj dana mobilnosti treba biti u skladu s opsegom aktivnosti planiranih tijekom mobilnosti. 

Napomena: Ukoliko u trenutku prijave nisu poznati točni datumi mobilnosti, prijavitelj mora upisati procjenu razdoblja mobilnosti, npr. određeni mjesec u godini ili slično. O točnim datumima planirane mobilnosti prijavitelj je dužan obavijestiti nadležnu osobu odmah po saznanju i u najkraćem mogućem roku te o tome dobiti njihovu suglasnost.

FINANCIJSKA POTPORA

Erasmus+ financijska potpora služi kao sufinanciranje mobilnosti. Iznos financijske potpore – granta za svaku osobu čini 80% najvišeg iznosa dnevnice određene od strane Europske komisije (za iznose vidjeti Tablicu za izračun financijske potpore za (ne)nastavno osoblje u Vezanim dokumentima Natječaja).
Sukladno Pravilniku o izmjenama i dopunama Pravilnika o porezu na dohodak, dnevnice ne podliježu oporezivanju. Nastavno i nenastavno osoblje ima pravo na naknadu troškova putovanja iz Hrvatske do odredišta mobilnosti u inozemstvu. Putni troškovi dodjeljuju se na temelju udaljenosti do odredišta mobilnosti (vidjeti dokument Iznosi financijske potpore) u obliku paušalnog iznosa. 
Udaljenost u kilometrima računa se pomoću kalkulatora objavljenog na stranicama Europske komisije (http://ec.europa.eu/programmes/erasmus-plus/tools/distance_en.htm). 
Iznos za troškove puta izračunava se na temelju kalkulatorom određene zračne udaljenosti između polazišta i destinacije u jednom smjeru, a doprinos trošku se odnosi na dvosmjerno putovanje. Osoblje je dužno čuvati putnu dokumentaciju za potrebe obračuna putnog naloga. Putni nalog se otvara na Veleučilištu Arca. U putne troškove ne uračunavaju se troškovi nastali uslijed otkaza putovanja niti troškovi putnog osiguranja. Broj dodijeljenih financijskih potpora-granta ovisi o broju prijavljenih kandidata, trajanju mobilnosti te o osiguranim financijskim sredstvima.

DODATAK ZA „ZELENO“ PUTOVANJE (GREEN TRAVEL)

Sudionici mobilnosti koji koriste zeleni način putovanja (npr. vlak, autobus, bicikl) mogu primiti jednokratni dodatni financijski poticaj kao dodatni iznos za pojedinačnu potporu za povratno putovanje, ako se za putovanje u oba smjera koristi zeleni način putovanja.
U trenutku sklapanja ugovora o dodjeli financijske potpore sa Veleučilištem Arca, definirat će se financiranje zelenog načina putovanja te će sudionici potpisivati Izjavu o korištenju
zelenog putovanja.

ISPLATA FINANCIJSKE POTPORE

Osobe koje ostvare pravo na financijsku potporu za mobilnost sklopit će s Veleučilištem Arca Ugovor o dodjeli financijske potpore za Erasmus+ mobilnost osoblja u svrhu podučavanja/Ugovor o dodjeli financijske potpore za Erasmus+ mobilnost osoblja u svrhu osposobljavanja kojim se reguliraju međusobna prava i obveze. 
Veleučilište Arca se obvezuje na žiro račun , uz nalog za prijenos sredstava, isplatiti financijsku potporu za Korisnika.
Odobreni iznos financijskih sredstava za Korisnika Veleučilište Arca će doznačiti na žiro račun najkasnije 30 dana od potpisivanja Ugovora o dodjeli financijske potpore za Erasmus+ mobilnost osoblja u svrhu podučavanja / Ugovora o dodjeli financijske potpore za Erasmus+ mobilnost osoblja u svrhu osposobljavanja, u kunskoj protuvrijednosti prema tečaju koji određuje Visoka škola , a prema uputama Agencije za mobilnost i programe EU (u daljem tekstu AMPEU), sukladno važećim propisima Republike Hrvatske i pravilima AMPEU.

Financijska potpora isplatit će se Korisniku u obliku predujma po putnom nalogu, a konačan iznos financijske potpore određuje/utvrđuje se nakon što sudionik ispuni EU upitnik u internetskom alatu Mobility Tool i dostavi izvornik potvrde inozemne ustanove o sudjelovanju.

Veleučilište Arca je dužno isplatiti samo ona sredstva koja mu je doznačila Nacionalna agencija odnosno Europska komisija.

OSIGURANJE

Korisnik je dužan biti zdravstveno osiguran za vrijeme trajanja mobilnosti u inozemstvu. Korisniku koji je zdravstveno osiguran u Republici Hrvatskoj, u područnom uredu HZZO-a prema mjestu prebivališta može se na osobni zahtjev, besplatno, izdati Europska kartica zdravstvenog osiguranja (u daljnjem tekstu EKZO). Korisnik za vrijeme trajanja mobilnosti u bilo kojoj od država članica EU, Islandu, Lihtenštajnu i Norveškoj temeljem EKZO-a može koristiti neodgodivu zdravstvenu zaštitu.

Osoblje koje mobilnost želi ostvariti u Turskoj ili Makedoniji dužno je sklopiti policu osiguranja koja mora uključivati zdravstveno osiguranje u inozemstvu. Polica se može sklopiti s osiguravajućim društvom prema vlastitom izboru u Republici Hrvatskoj ili u državi u kojoj će se ostvariti mobilnost.
Osnovno osiguranje obično osigurava nacionalno zdravstveno osiguranje sudionika i za njegovog boravka u drugoj zemlji EU preko europske zdravstvene iskaznice. Međutim, osiguranje koje pokriva europska zdravstvena iskaznica ili privatno osiguranje možda nije dovoljno, posebno u slučaju repatrijacije i određene liječničke intervencije stoga je preporuka Veleučilišta Arca sklopiti dodatnu policu zdravstvenog osiguranja. Ukoliko je na Veleučilištu Arca putno osiguranje regulirano na drugačiji način, Korisnik je dužan isto naglasiti prije upućivanja na mobilnost.

PROMJENA INSTITUCIJE

Naknadna promjena natječajem odobrene institucije nije moguća.

OSOBLJE BEZ FINANCIJSKE POTPORE

Kandidat koji se prijavio na Natječaj, ali mu nije odobrena financijska potpora, može ostvariti pravo na mobilnost o vlastitom trošku.
Na mobilnost bez financijske potpore primjenjuju se ista pravila kao i za mobilnost uz
financijsku potporu.

ZABRANA DVOSTRUKOG FINANCIRANJA

Korisnik ne može dobiti financijsku potporu u sklopu programa Erasmus+ ukoliko je njegova mobilnost dodatno financirana iz sredstava koja potječu iz Europske unije. Prijavom na Natječaj, kandidati potpisuju izjavu o zabrani dvostrukog financiranja.

OSOBLJE S MANJE MOGUĆNOSTI 

Potencijalni je sudionik osoba čije je osobno, fizičko, mentalno ili zdravstveno stanje takvo da njihovo sudjelovanje u projektu / aktivnosti mobilnosti ne bi bilo moguće bez dodatne financijske ili druge vrste potpore. Visoka učilišta koja su odabrala osoblje s manje mogućnosti mogu zatražiti dodatna bespovratna sredstva od Nacionalne agencije za pokrivanje dodatnih troškova njihova sudjelovanja u aktivnostima mobilnosti. Za osoblje s manje mogućnosti, potpora u obliku bespovratnih sredstava može biti viša od maksimalnih pojedinačnih iznosa bespovratnih sredstava. Osobe u pratnji osoblja s manje mogućnosti imaju pravo na doprinos na temelju stvarnih troškova. Prijavni obrazac za dodjelu dodatne financijske potpore za uključivost nalazi se u Vezanim dokumentima Natječaja.

